b'\n_START_ARTICLE_\nOperaen p\xc3\xa5 Holmen\n_START_SECTION_\nHistorie\n_START_PARAGRAPH_\nI en kronik i Politiken i 1999 foreslog operasanger Stig Fogh Andersen at opf\xc3\xb8re et operahus i K\xc3\xb8benhavn. I sine erindringer fra 2018 siger han, at han er lige ved at fortryde det. A.P. M\xc3\xb8ller og Hustru Chastine Mc-Kinney M\xc3\xb8llers Fond til almene Formaal k\xc3\xb8bte Dok\xc3\xb8en for 120 millioner og bekendtgjorde i 2000, at den ville donere et operahus til det danske folk. Fonden ville betale opf\xc3\xb8relsen, og Det Kongelige Teater skulle varetage driften. Der var to betingelser for donationen: Fonden bestemte beliggenheden og valgte arkitekten. Beliggenheden blev p\xc3\xa5 grunden p\xc3\xa5 Holmen i K\xc3\xb8benhavn, der var k\xc3\xb8bt i \'99 lige overfor Amaliehaven og blev en del af Amalienborgaksen. Udgravningerne begyndte i august 2001, og i oktober pr\xc3\xa6senteredes arkitekt Henning Larsens projekt for offentligheden. Der kom en del protester, fordi byggeriet gik i gang inden det var forhandlet p\xc3\xa5 plads i kommunen, og udgravningen af grunden begyndte inden huset var f\xc3\xa6rdigtegnet. I oktober 2002 pr\xc3\xa6senteredes en revideret model med en \xc3\xa6ndret glasfacade._NEWLINE_"Operaen K\xc3\xb8benhavn" blev forkortet til "Operaen", da det oprindelige navn var for tungt og langt._NEWLINE_Det blev overdraget i oktober 2004 til statsminister Anders Fogh Rasmussen p\xc3\xa5 vegne af den dansk stat og Det Kongelige Teater._NEWLINE_Den 15. januar 2005 \xc3\xa5bnede Operahuset med en gallaforestilling med g\xc3\xa6ster fra ind- og udland. Dronningen, medlemmer af kongefamilien, regeringen, bygherren M\xc3\xa6rsk Mc-Kinney M\xc3\xb8ller, ambassad\xc3\xb8rer og repr\xc3\xa6sentanter fra erhvervslivet, kulturlivet og det offentlige var med ved \xc3\xa5bningen. _NEWLINE_300 billetter var til salg. Billetkontoret i Det Kongelige Teater blev belejret; nogle l\xc3\xa5 i telt for at sikre sig billetter til gallaforestillingen. Hele \xc3\xa5bningen blev transmitteret direkte p\xc3\xa5 tv og havde if\xc3\xb8lge Gallups TV-meter omkring 886.000 seere._NEWLINE_Den f\xc3\xb8rste balletforestilling var Tre kompagnier - tre v\xc3\xa6rker! med premiere p\xc3\xa5 Takkelloftet (Operaens lille scene) den 16. januar 2005 og den f\xc3\xb8rste operaforestilling i huset var Verdis opera Aida med premiere p\xc3\xa5 Store Scene den 26. januar 2005._NEWLINE_Den ber\xc3\xb8mte spanske tenor Pl\xc3\xa1cido Domingo sang p\xc3\xa5 Det kongelige Teater p\xc3\xa5 Operaen, 7. april 2006, som Siegmund i Valkyrien af Wagner (iscenes\xc3\xa6ttelse af Kasper Bech Holten)._NEWLINE_Huset blev rost for sin indre arkitektur og udsmykning, og akustikken burde v\xc3\xa6re i verdensklasse. Flere udenlandske journalister og dagblade roste ogs\xc3\xa5 Operaen ved gallaforestillingen.\n_START_SECTION_\nTekniske data\n_START_PARAGRAPH_\nDet samlede etageareal i bygningen er ca. 41.000 m\xc2\xb2 fordelt p\xc3\xa5 14 etager, heraf 5 under jorden. De 7.000 m\xc2\xb2 bruges til de to scener og en foyer og 12.000 m\xc2\xb2 er under jorden._NEWLINE_Den ene scene, kaldet Store Scene har plads til mellem 1.492 og 1.703 tilskuere afh\xc3\xa6ngigt af, hvor stor orkestergraven er til den enkelte forestilling.  Den kan rumme op til 110 musikere. Pladserne er fordelt p\xc3\xa5 tradionel vis, med pladser p\xc3\xa5 gulvet og p\xc3\xa5 de tre balkoner._NEWLINE_Den anden scene Takkelloftet kan maksimalt rumme 180 tilskuere. Selve rummet, der kaldes en "black box", kan laves om, s\xc3\xa5 det passer bedst muligt til forskellige kunstformer, og rummer blandt andet 13 flytbare t\xc3\xa5rne._NEWLINE_Takkelloftet bruges i 2011 ikke til forestillinger. _NEWLINE_I foyeren er der en caf\xc3\xa9 og en restaurant. Derudover er der ca. 1.000 rum til pr\xc3\xb8vesale til opera, ballet, orkester, omkl\xc3\xa6dningsrum og lignende._NEWLINE_Den samlede pris for Operaen blev omkring 2,3 mia. danske kroner._NEWLINE_P\xc3\xa5 pladsen foran Operaen er der 5.500 kvadratmeter granit._NEWLINE_Derudover er der blevet brugt sydtyske kalksten til at bekl\xc3\xa6de bygningen, perlatinmarmor fra Sicilien til gulvet i foyeren, ahorntr\xc3\xa6 til at bekl\xc3\xa6de auditoriets yderskal og 105.000 ark 24 karat bladguld til at bel\xc3\xa6gge hovedscenens auditorium._NEWLINE_Et tilbagev\xc3\xa6rende problem er trafikken til Operahuset, hvor adgangsforholdene er begr\xc3\xa6nset af husets beliggenhed ved havnen. (se ogs\xc3\xa5 under kritik)\n_START_SECTION_\nKunstnerisk udsmykning\n_START_PARAGRAPH_\n"Uden samtykke fra Almenfonden m\xc3\xa5 der ikke \xc3\xa6ndres p\xc3\xa5 den kunstneriske udsmykning, inklusive logo i foyergulv og andre steder i eller uden for OPERAEN" og "Der m\xc3\xa5 ikke uden Almenfondens samtykke etableres ny kunstnerisk udsmykning i publikumsomr\xc3\xa5det eller \xc3\xa6ndres p\xc3\xa5 placeringen af eksisterende kunstnerisk udsmykning i hele huset" uddrag af aftale mellem A.P. M\xc3\xb8ller og Hustru Chastine Mc-Kinney M\xc3\xb8llers Fond til almene Formaal og regeringen, ved overdragelse af Operaen til den danske stat, d. 1. oktober 2004._NEWLINE_Operaen er udsmykket med v\xc3\xa6rker af nogle af landets f\xc3\xb8rende kunstnere:_NEWLINE_Maleren og billedhuggeren Per Kirkeby har leveret fire bronzerelieffer, som pryder foden af scenerummet. Alle fire relieffer viser bj\xc3\xa6lker, jord, mudder, samt f\xc3\xb8dder som titter frem, som var det fire levende begravede._NEWLINE_Dansk-islandske internationalt anerkendte Olafur Eliasson, har kreeret tre store lysekroner. De m\xc3\xa5ler hver is\xc3\xa6r tre meter i diameter og er monteret med 8000 spejle og 300 lamper. De glimter selv i sollys. Hver enkelt er monteret i loftet med fem kobberr\xc3\xb8r i en pentagon._NEWLINE_Den danske designer Per Arnoldi, som Skibsreder M\xc3\xa6rsk Mc-Kinney M\xc3\xb8ller bad st\xc3\xa5 for farves\xc3\xa6tningnen af operaen, har designet Operaens grafiske linje samt logo\xe2\x80\x99et (to O\'er inden i hinanden), der b\xc3\xa5de er nedlagt i foyerens gulv og indg\xc3\xa5r i scenet\xc3\xa6ppet. Om scenet\xc3\xa6ppet siger Per Arnoldi: "Ud mod Kongens Nytorv p\xc3\xa5 toppen af Gamle Scenes bygning troner guden Apollon, med sin lyre h\xc3\xb8jt og triumferende h\xc3\xa6vet over hovedet. I relief p\xc3\xa5 St\xc3\xa6rekassens facade, ligeledes mod Kgs. Nytorv sidder Utzon-Franks elegante Apollon med sin lyre. P\xc3\xa5 St\xc3\xa6rekassens fort\xc3\xa6ppe sl\xc3\xa6ngede musernes anf\xc3\xb8rer, kunstens gud Apollon sig p\xc3\xa5 en sky medens han lyttede til en poets opl\xc3\xa6sning. P\xc3\xa5 Operaens fort\xc3\xa6ppe er himlen ogs\xc3\xa5 den dybbl\xc3\xa5 baggrund. Et stiliseret scenerum antyder at vi er i teatrets verden og Operaens logo, bygningens runde r\xc3\xb8de O med kunstens orange ellipse indeni er p\xc3\xa5 scenen. Apollon er med os endnu. Hans lyre, her i form af sydhimlens stjernebillede. Lyren, sv\xc3\xa6ver frit i scenerummet. Apollon er i rummet ... hans lyre lyser p\xc3\xa5 himlen."_NEWLINE_Tal R, som har modtaget Carnegie Art Award, st\xc3\xa5r for udsmykningen af Takkelloftets foyer. Det er hans hidtil st\xc3\xb8rste billede p\xc3\xa5 4 x 14 meter, et billede af solb\xc3\xa5den, m\xc3\xa5ske en hentydning til en skibsreder._NEWLINE_Malerier af Erik A. Frandsen, Sonny Tronborg, Lars N\xc3\xb8rgaard, Pia Andersen, Jesper Christiansen, Niels Erik Gj\xc3\xb8rdevik og Kasper Bonn\xc3\xa9n bekl\xc3\xa6der v\xc3\xa6ggene i omr\xc3\xa5derne bag scenen.'